و تلف الأيام و يجي اليوم اللي كلمة أمي الله يرحمها ترن فى وداني و هي بتقول بكره أفكرك لما تيجي تعيطي، آه، آه، قد إيه كنت مغفلة، حقيقة كنت مغفلة، روحت لأمي، جريت عليها، ما أنا مليش غيرها برده، مليش غير حضنها اترمي فيه و أعيط، قعدت تطبطب عليا و قالتلي : إيه اللي حصل يا ملك؟!، قلتلها و أنا حاسه إني بموت أنت صح يا أمي، أنت صح، قالت لي : أنت لسه صغيرة و عقلك مهما كان كبير عمرك ما شوفتي اللي احنا شوفناه يا ملك، بوسي دي عامله زي مثل قديم جدتي الله يرحمها كانت بتقوله ليه و أنا في سنك كده : في الوش مرايا و في القفي سلايه، إياك يا ملك تثقي في حد غير ربنا و إياك تعطي سرك لحد حتى لو بتموتي، مفيش حد بيستر على غيره في الزمن ده يا ملك، كله ما بيصدق إنك توقعي.